Forslag til Rådets forordning (EF) om ændring af Rådets forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og Rådets forordning (EØF) nr. 574/72 om regler til gennemførelse af forordning (EØF) nr. 1408/71 (96/C 249/03) (Tekst af betydning for EØS) KOM(96) 318 endelig udg. - 96/0170(CNS)

(Forelagt af Kommissionen den 11. juli 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 51 og 235,

under henvisning til forslag fra Kommissionen for De Europæiske Fællesskaber,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

For at opnå sammenhæng og klarhed er det nødvendigt at tilpasse ordlyden af en række bestemmelser i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet (1), og Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet (2), samt ophæve andre bestemmelser, som er blevet forældede og overflødige; disse ændringer er udelukkende af teknisk karakter og har til formål at forbedre de nævnte forordninger;

siden den sidste ajourføring af forordningerne (EØF) nr. 1408/71 og (EØF) nr. 574/72 ved Rådets forordning (EØF) nr. 2001/83 af 2. juni 1983 (3) er der blevet foretaget flere ændringer, og for at sikre større gennemsigtighed og bedre adgang til fællesskabsretten inden for det pågældende område er det nødvendigt at foretage en ny ajourføring af ovennævnte forordninger, som består i, både hvad angår forordning (EØF) nr. 1408/71 og forordning (EØF) nr. 574/72, at udarbejde en enkelt tekst, som er anført i bilag A, del I og del II; det er ligeledes nødvendigt allerede på nuværende tidspunkt i et tillæg til dette bilags del II at anføre teksten til artikel 95 i forordning (EØF) nr. 574/72, som ændret ved forordning (EF) nr. 3095/95 (4), som finder anvendelse med virkning fra den 1. januar 1998 og i forholdet til Frankrig med virkning fra den 1. januar 2002;

den tidligere artikel 106 i EF-traktaten om betalingsbalancen er blevet ophævet ved traktaten om Den Europæiske Union, og den nye artikel 73, B, stk. 2 i førstnævnte traktat forbyder alle restriktioner for betalinger mellem medlemsstaterne indbyrdes;

for at nå målet med arbejdskraftens frie bevægelighed inden for det sociale sikringsområde, er det nødvendigt og hensigtsmæssigt, at reglerne til koordinering af de nationale sociale sikringsordninger ændres ved et juridisk fællesskabsinstrument, som er bindende, og som umiddelbart gælder i hver medlemsstat;

dette er i overensstemmelse med bestemmelserne i traktatens artikel 3 B, stk. 3 -

UDSTEDT FØLGENDE FORORDNING:

Artikel 1

Forordning (EØF) nr. 1408/71 ændres således:

1) Artikel 82 ændres således:

- Stk. 4 affattes således:

»4. En repræsentant for Kommissionen for De Europæiske Fællesskaber fungerer som formand for Det Rådgivende Udvalg. Formanden deltager ikke i stemmeafgivningen.«

- Stk. 7, andet afsnit affattes således:

»Udvalget fastsætter ved flertalsbeslutning sin forretningsorden, som skal godkendes af Rådet efter indhentet udtalelse fra Kommissionen for De Europæiske Fællesskaber.«

2) Artikel 88, første punktum affattes således:

»Pengeoverførsler, der foretages i henhold til denne forordning, skal i givet fald ske i overensstemmelse med de aftaler herom, der på tidspunktet for overførslen er gældende mellem de pågældende medlemsstater (. . .).«

3) Artikel 100 udgår.

Artikel 2

Forordning (EØF) nr. 574/72 ændres således:

1) Artikel 107, stk. 1, litra b), andet afsnit, affattes således:

»sker omregningen til en given national valuta af beløb udtrykt i en anden national valuta til den kurs, der i løbet af den i stk. 2 fastlagte referenceperiode beregnes af Kommissionen for De Europæiske Fællesskaber på grundlag af det månedlige gennemsnit af de valutakurser, som for vedkommende valutaer meddeles denne med henblik på anvendelsen af Det Europæiske Monetære System.«

2) Artikel 122 affattes således:

»Efter anmodning af den eller de pågældende medlemsstater eller af deres kompetente myndigheder, kan bilag 1, 4, 5, 6, 7 og 8 til gennemførelsesforordningen efter indhentet udtalelse fra Den Administrative Kommission ændres ved en forordning udstedt af Kommissionen for De Europæiske Fællesskaber.«

Artikel 3

Overskriften, betragtningerne, indholdsfortegnelsen og bestemmelserne i forordningerne (EØF) nr. 1408/71 og (EØF) nr. 574/72 erstattes af den tekst, der er anført i bilag A, henholdsvis del I og II, og som tager hensyn til de ændringer, der er fastsat i denne forordning.

Bilag B indeholder en oversigt over ændringsakterne til de i første afsnit nævnte forordninger.

Artikel 4

Denne forordning træder i kraft den første dag i den måned, der følger efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 149 af 5. 7. 1971, s. 2. Forordningen er senest ændret ved forordning (EF) nr. 3096/95 (EFT nr. L 335 af 30. 12. 1995, s. 10).

(2) EFT nr. L 74 af 27. 3. 1972, s. 1. Forordningen er senest ændret ved forordning (EF) nr. 3096/95 (EFT nr. L 335 af 30. 12. 1995, s. 10).

(3) EFT nr. L 230 af 22. 8. 1983, s. 1.

(4) EFT nr. L 335 af 30. 12. 1995, s. 1.

BILAG A (1*)

DEL I

Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet

DEL II

Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet

Tillæg

(1*) Bliver senere offentliggjort i L-udgaven af De Europæiske Fællesskabers Tidende.

KOM-dokumenter kan fås i samlet abonnement, i abonnement efter emneområder eller i løssalg. I sidstnævnte tilfælde afhænger prisen af antal sider.

BILAG B (1*)

Oversigt over ændringsakter til forordningerne (EØF) nr. 1408/71 og (EØF) nr. 574/72.

(1*) Bliver senere offentliggjort i L-udgaven af De Europæiske Fællesskabers Tidende.

KOM-dokumenter kan fås i samlet abonnement, i abonnement efter emneområder eller i løssalg. I sidstnævnte tilfælde afhænger prisen af antal sider.